
Ultragyors, memrisztív oszcillátor-áramkörök fejlesztése

A digitalizáció terjedésével a létrejövő adatok mennyisége rohamosan növekszik, melynek kezeléséhez nagy teljesítményű feldolgozó egységek szükségesek. A Neumann-elveken működő számítógépek adatfeldolgozási sebességében komoly korlátot jelent , hogy az adatok tárolására szolgáló memória és a feldolgozást végző processzor külön egységet alkot, így újfajta megközelítések keresése vált szükségessé.
Az egyik lehetséges alternatíva a memória-rezisztorok ún. memrisztorok alkalmazása, mely elektronikai elemek fő tulajdonsága, hogy ellenállásuk kapcsoló elektromos impulzus hatására megváltoztatható [1]. A memrisztorok alkalmazhatók például olyan neuromorfikus számítási eljárások hardverszintű megvalósítására, melyeknél az adattárolás és feldolgozás nem alkot külön egységet [2]. Ilyen számítási módszer például az oszcillátoralapú neurális hálózat, ahol egymással csatolt oszcilláló áramkörök frekvenciájában és fázisában tárolunk információt [1]. Az ilyen áramkörök működési sebességét és energiafogyasztását alapvetően meghatározzák az alkalmazott oszcillátorfrekvenciák.
Kutatásom során nanoskálájú, planáris VO2 memrisztorokkal foglalkoztam, melyek ilyen oszcillátorhálózat építőelemei lehetnek. Az eddig kísérletileg elért legmagasabb oszcillátorfrekvencia VO2 alapú eszközökkel mintegy 10 MHz [3]. Saját hullámvezető geometriás mérőrendszer fejlesztésével és a memrisztor elektromos formázásával az eddigi kísérleti frekvenciamaximumnál több mint egy nagyságrenddel nagyobb oszcillációs frekvenciát sikerült elérnem. A nagyfrekvenciás eredmények kvalitatív értelmezéséhez LTspice áramköri modelleket is alkottam, melyek a memrisztív egységek áramköri működésének felderítésére adnak lehetőséget. A memrisztor kapcsolási karakterisztikáinak vizsgálatát nanoszekundumos hosszúságú kapcsoló impulzusokkal végeztem a kialakított nagyfrekvenciás mérőrendszerben, így nagy időfelbontású elemzésre volt lehetőség.

